Vaskur hópur Fjallafélaga vaknaði í bítið laugardaginn 26. apríl . Framundan var ganga á Eyjafjallajökul , ein af skemmtilegri jöklaleiðum landsins . Til þess að gera gönguna sem allra besta var búið að ákveða að ganga yfir jökulinn , þ.e. frá Grýtutindi í norðri ( sem verður á vegi manns á leiðinni inn í Þórsmörk ) , upp á hæstu tinda jökulsins og þaðan niður af Seljavöllum . Hópurinn lagði af stað í rútu frá Reykjavík kl. 7 og voru allir ferðalangarnir sammála um að þetta ferðafyrirkomulag er mun hentugra en að vera á einkabílum sem flækir málin og útheimtir tímafrekan flutning á bílum á milli staða . Gangan hófst kl. 10 í blíðskaparveðri , bjart og hlýtt . Strax í fyrstu brekkunni þurfti göngufólkið að kasta af sér fötunum enda bratt upp snjólausan hrygginn og sólin byrjuð að baka mannskapinn . Eftir að á snjó var komið var Skerjunum fylgt ( norðan megin ) langleiðina upp jökulinn . Útsýnið var stórkostlegt með Tindfjöll , Heklu , Vestmannaeyjar og fleira og fleira sem blasti við . Í fjarska mátti sjá Langjökul , Jarlhettur , Friðland að fjallabaki og meira að segja Hengilinn ... slíkt var útsýnið ! Eftir tæplega 6 klst göngu var komið upp á Goðastein og opnaðist þá mögnuð sýn yfir gosöskjuna , Guðnastein , Hámund og fleiri víðerni . Eftir útsýnisstopp þar var haldið áfram og þræddu línurnar fimm brúnina á gosöskjunni þar sem gufan steig upp frá gígnum sem þarna fór hamförum fyrir réttum 4 árum . Gengið var í átt að Guðnastein og loks var á hæsta tindinn komið , Hámund , en hann er skráður 1666 metrar yfir sjávarmáli . Hann mældist 1636 metrar skv siglingatækjum fararstjóra . Þegar þarna er komið við sögu var hópurinn búinn að ganga í 7 klst og 15 mínútur og hækkað sig um 1557 metra . Það var einstök stemmning á hátindinum . Sólin skein og brosin ljómuðu á andlitum ferðalanga . Grétar fararstjóri hafði borið með sér læri af lambi sem gekk eitt sinn frjálst um Tindfjöllin , í næsta nágrenni . Hér var á ferðinni dýrindis reykt Tindfjallalamb frá SS og tóku ferðalangar því vel enda gott á þessum tímapunkti að fá eitthvað annað en flatkökur og Snickers ! Lærið bragðaðist afskaplega vel , gott protein , salt og orka . Eftir myndatökur og aðra gleði hélt hópurinn af stað og nú var förinni heitið beinustu leið niður á Seljavelli . Þessi leið tók rúmlega 2 klst . Hópurinn kláraði gönguna ( í heild 19 km ) á 10 klst og 15 til 30 mínútum . Það er yfirleitt þannig að þegar veðrið er svona glæsilegt , þá taka göngurnar lengri tíma ! Það voru ekki amalegar mótttökur sem biðu ferðalanganna niðri við Seljavelli . Hermann Árnason , einn af Fjallafélögum , var búinn að hita ljúffenga SS gúllassúpu sem var kærkomin hressing ásamt fersku brauði og öllu tilheyrandi . Betri mat er varla hægt að hugsa sér eftir langan dag á göngu . Sælutilfinning fór um hópinn eftir þennan ævintýradag þegar sest var að snæðingi og fólk svalaði þorstanum á einhverju ögn sterkara en Gatorade ! Grétar bætti um betur og bauð upp á meira af reyktu lambi , í þetta sinn heimareykt úr sveitinni . Niðurstaðan : Algjör rjómaferð þar sem veðrið , færið og útsýnið var eins gott og hægt er að hugsa sér !